Bransfordi ja Steini mudeli põhjal saab iga probleemi lahendamine alguse selle identifitseerimisest. See tähendab, et õpilane peab esitatud või vaadeldava situatsiooni põhjal sõnastama probleemi. See võib olla sõnastatud küsimusena, aga ka väitena, millest on selgelt aru saada, et midagi on vaja ette võtta. Nii võib näiteks küsida, kuidas vähendada õpilaste puudumist koolist, või väita, et probleemiks on õpilaste liigne puudumine. Mõlemal juhul on tegemist  identifitseeritud probleemiga. Oluline on, et probleem oleks selgelt ja suhteliselt lühidalt sõnastatud. Probleemi sisu avamine tähendab enda kurssiviimist sõnastatud probleemi lahendamisel arvestamist vajavate tegurite ja taustsüsteemiga. Sel etapil tuleb kompleksne probleem lahutada osadeks, määratleda probleemi tüüp ja sellest tulenevad selgitamist vajavad tingimused ning leida probleemi lahendamiseks vajalik taustinfo ja täpsustada lahendi vorm. Tuginedes saadud infole, otsitakse lahendusstrateegia leidmisel  probleemi sisu avamisel üks või mitu lahendusteed ning reastatakse need rakendamise mõistlikkuse alusel. Seejuures valitakse välja kõige tõhusam (sõltuvalt tingimustest näiteks kõige kiiremini või odavamalt tulemuseni viiv) strateegia ja rakendatakse seda. Lõpuks tuleb teha tagasivaade kogu protsessile, hinnata saadud lahendi sobivust probleemi lahendiks ja kontrollida üle, ega mõne etapi läbimisel ei ole tehtud vigu. Kui lahend mingil põhjusel ei sobi või avastatakse tulemuste usaldusväärsust vähendavaid  aspekte, siis tuleb kaaluda vajadust koguda lisainfot, rakendada mõnd teist lahendusstrateegiat või täpsustada muid probleemilahendamisega seotud aspekte.